b'\n_START_ARTICLE_\nCheminio ginklo naudojimas I pasauliniame kare\n_START_PARAGRAPH_\nCheminis ginklas I pasauliniame kare da\xc5\xbeniausiai buvo naudojamas susilpninti, traumuoti ar sunaikinti prie\xc5\xa1inink\xc5\xb3 gynybos linijas. \xc5\xa0iuo laikotarpiu buvo naudojamos tokios priemon\xc4\x97s kaip a\xc5\xa1arin\xc4\x97s dujos, ipritas, fosgenas, chloras ir kiti. \xc5\xa0ios chemin\xc4\x97s atakos buvo pagrindiniai ginklai I pasauliniame kare ir visame XX am\xc5\xbeiuje. Nepaisant to, mirtys nuo duj\xc5\xb3 sudar\xc4\x97 tik 4 procentus vis\xc5\xb3 \xc5\xbeuvusi\xc5\xb3j\xc5\xb3 kare. Tai buvo d\xc4\x97l to, kad greitai buvo kuriamos apsisaugojimo priemon\xc4\x97s, tarkim dujokauk\xc4\x97s. Didelis chemini\xc5\xb3 jungini\xc5\xb3 naudojimas \xc5\xa1iame kare leido vystytis \xc5\xa1iai pramonei, tad greitai populiar\xc4\x97jo ir sprogstamosios med\xc5\xbeiagos. D\xc4\x97l \xc5\xa1i\xc5\xb3 \xc4\xafvyki\xc5\xb3 da\xc5\xbenai I pasaulinis karas vadinamas chemik\xc5\xb3 karu.\n_START_SECTION_\n1914\xc2\xa0m.: a\xc5\xa1arin\xc4\x97s dujos\n_START_PARAGRAPH_\nPirmasis cheminis ginklas I pasauliniame kare buvo a\xc5\xa1arin\xc4\x97s dujos. Pranc\xc5\xabz\xc5\xb3 armija pirmoji i\xc5\xa1band\xc4\x97 granatas, pripildytas a\xc5\xa1arin\xc4\x97mis dujomis, 1914\xc2\xa0m. rugpj\xc5\xabt\xc4\xaf._NEWLINE_1914\xc2\xa0m. spal\xc4\xaf vokie\xc4\x8di\xc5\xb3 paj\xc4\x97gos atakavo \xc5\xa1iomis dujomis britus, ta\xc4\x8diau koncentracija buvo ma\xc5\xbeai pastebima. Nei viena i\xc5\xa1 kariaujan\xc4\x8di\xc5\xb3 pusi\xc5\xb3 neman\xc4\x97, kad tokios atakos prie\xc5\xa1tarauja 1899\xc2\xa0m. Hagos susitarimui, kuris draud\xc4\x97 naudoti u\xc5\xbedusim\xc4\x85 sukelian\xc4\x8dius ginklus ar nuodingas dujas.\n_START_SECTION_\n1915\xc2\xa0m.: masinis naudojimas ir mirtinos dujos\n_START_PARAGRAPH_\nPirmasis masinis duj\xc5\xb3 panaudojimas \xc4\xafvyko 1915\xc2\xa0m. sausio 31 d., kuomet Vokietija paleido 18 000 artilerijos u\xc5\xbetais\xc5\xb3 su a\xc5\xa1arin\xc4\x97mis dujomis \xc4\xaf rus\xc5\xb3 paj\xc4\x97gas \xc5\xa1alia Var\xc5\xa1uvos, Bolimovo m\xc5\xab\xc5\xa1yje. Tiesa, cheminiai junginiai su\xc5\xa1alo ir didesnio poveikio nepadar\xc4\x97._NEWLINE_Pirmasis mirtinas cheminis junginys buvo sukurtas vokie\xc4\x8di\xc5\xb3. Tai buvo chlorinas\xc2\xa0\xe2\x80\x93 cheminis junginys, galintis sukelti didel\xc4\x99 \xc5\xbeal\xc4\x85 akims, nosiai, gerklei ir visai kv\xc4\x97pavimo sistemai. Naudojant dideliais kiekiai chlorinas gal\xc4\x97jo b\xc5\xabti ir mirtinas._NEWLINE_Rimtas chlorino i\xc5\xa1bandymas \xc4\xafvyko 1915\xc2\xa0m. sausio prad\xc5\xbeioje, kuomet vokie\xc4\x8di\xc5\xb3 atakos metu \xc5\xbeuvo apie 140 angl\xc5\xb3 kari\xc5\xb3._NEWLINE_1915\xc2\xa0m. baland\xc5\xbeio 22 d. vokie\xc4\x8di\xc5\xb3 armija tur\xc4\x97jo 168 ton\xc5\xb3 chlorino. T\xc4\x85 dien\xc4\x85 jis pama\xc5\xbeu buvo i\xc5\xa1leistas i\xc5\xa1 cilindr\xc5\xb3 taip sudarydamas debes\xc4\xaf, kuris nuslinko pranc\xc5\xabz\xc5\xb3 \xc4\xafsitvirtinim\xc5\xb3 link. M\xc4\x97nesio laikotarpyje Vokietija dar tris kartus panaudojo chlorin\xc4\x85 kaip ginkl\xc4\x85._NEWLINE_Rugpj\xc5\xab\xc4\x8dio 6 d. vokie\xc4\x8diai panaudojo chlorino dujas nuo rus\xc5\xb3 Osoveco tvirtovei ginti._NEWLINE_Rugs\xc4\x97jo 25 d. pirm\xc4\x85j\xc4\x85 chemini\xc5\xb3 duj\xc5\xb3 atak\xc4\x85 \xc4\xafvykd\xc4\x97 britai. Ta\xc4\x8diau L\xc5\xabso m\xc5\xab\xc5\xa1yje paleista chlorino ataka pasibaig\xc4\x97 visi\xc5\xa1ka nes\xc4\x97kme, kuomet buvo klaidingai apskai\xc4\x8diuotas v\xc4\x97jas ir dujos pasklido tu\xc5\xa1\xc4\x8diose \xc5\xbeem\xc4\x97se ar net gr\xc4\xaf\xc5\xbeo \xc4\xaf ten i\xc5\xa1 kur buvo paleistos. Brit\xc5\xb3 kariai netur\xc4\x97jo labai kokybi\xc5\xa1k\xc5\xb3 duj\xc5\xb3 kauki\xc5\xb3, tad kai kurie u\xc5\xbeduso.\n_START_SECTION_\n1915\xc2\xa0m.: mirtinesn\xc4\x97s dujos\n_START_PARAGRAPH_\nDar stipresnes u\xc5\xbe chlorin\xc4\x85 dujas, fosgen\xc4\x85, suk\xc5\xabr\xc4\x97 pranc\xc5\xabz\xc5\xb3 mokslininkai. Fosgen\xc4\x85 vizualiai buvo sunku pasteb\xc4\x97ti, tad jis tapo dar efektyvesnis u\xc5\xbe chlorin\xc4\x85. Fosgenas buvo naudojamas ne tik vienas, ta\xc4\x8diau ir junginyje su chlorinu._NEWLINE_Pirmasis vokie\xc4\x8di\xc5\xb3 fosgeno ir chlorino jungini\xc5\xb3 panaudojimas prie\xc5\xa1 britus \xc4\xafvyko 1915\xc2\xa0m. gruod\xc5\xbeio 19 d. Buvo i\xc5\xa1leista 88 ton\xc5\xb3 duj\xc5\xb3, 1069 \xc5\xbemon\xc4\x97s buvo traumuoti, 69 \xc5\xbeuvo. Brit\xc5\xb3 kariai d\xc4\x97v\xc4\x97jo \xc5\xa1almus, i\xc5\xa1teptus fenoliu. Tai i\xc5\xa1 dalies pad\xc4\x97jo apsisaugoti nuo fosgeno poveikio. 1916\xc2\xa0m. sausio m\xc4\x97nes\xc4\xaf brit\xc5\xb3 kariams buvo i\xc5\xa1duoti dar labiau patobulinti (padengti heksaminu) \xc5\xa1almai, apsisaugojimui nuo fosgeno atak\xc5\xb3._NEWLINE_\xc5\xa0iame kare i\xc5\xa1 viso buvo pagaminta apie 36 600 ton\xc5\xb3 fosgeno. Tai buvo antras pagal kiek\xc4\xaf cheminis ginklas I pasauliniame kare po chlorino (93 800 ton\xc5\xb3). I\xc5\xa1 viso kare pagaminta 190 000 ton\xc5\xb3 cheminio ginklo._NEWLINE_I\xc5\xa1 viso nuo fosgeno atak\xc5\xb3 \xc5\xbeuvo 85 procentai vis\xc5\xb3 chemini\xc5\xb3 ginkl\xc5\xb3 auk\xc5\xb3 (kuri\xc5\xb3 buvo apie 100 000 visame kare).\n_START_SECTION_\n1917\xc2\xa0m.: ipritas\n_START_PARAGRAPH_\nPopuliariausios ir efektyviausios I pasaulinio karo dujos buvo ipritas. Jas suk\xc5\xabr\xc4\x97 vokie\xc4\x8diai 1917\xc2\xa0m. Pirm\xc4\x85 kart\xc4\x85 jie iprit\xc4\x85 i\xc5\xa1band\xc4\x97 liepos m\xc4\x97nes\xc4\xaf Tre\xc4\x8diajame Ypro m\xc5\xab\xc5\xa1yje._NEWLINE_Nors ipritas n\xc4\x97ra labai mirtinas (nors didesn\xc4\x97s doz\xc4\x97s gal\xc4\x97davo sukelti ir tokias pasekmes), jis puikiai tikdavo taip su\xc5\xbealoti prie\xc5\xa1inink\xc5\xb3 kar\xc4\xaf, jog jis negal\xc4\x97t\xc5\xb3 fizi\xc5\xa1kai prie\xc5\xa1intis. Iprito dujos buvo sunkesn\xc4\x97s u\xc5\xbe or\xc4\x85, tad jos nus\xc4\x97sdavo ant \xc5\xbeem\xc4\x97s pavir\xc5\xa1iaus. Priklausomai nuo oro s\xc4\x85lyg\xc5\xb3 ipritas veiklus i\xc5\xa1likdavo dien\xc5\xb3 dienas, savaites ar net m\xc4\x97nesius._NEWLINE_Iprito auk\xc5\xb3 oda tapdavo p\xc5\xabsl\xc4\x97ta, akys \xc5\xbeaizdodavo, jie vemdavo. \xc5\xa0ios dujos sukeldavo vidin\xc4\xaf ir i\xc5\xa1orin\xc4\xaf kraujavim\xc4\x85. Mirtinai su\xc5\xbeeistos aukos kent\xc4\x97davo kelias savaites, kol mirdavo nuo iprito su\xc5\xbeeidim\xc5\xb3._NEWLINE_\xc5\xa0i\xc5\xb3 duj\xc5\xb3 atakos da\xc5\xbeniausiai buvo naudojamos kartu su kitomis priemon\xc4\x97mis, tad \xc5\xa1ie deriniai buvo labai veiksmingi._NEWLINE_\xc4\xae kar\xc4\x85 \xc4\xafsijungus JAV, vokie\xc4\x8diai buvo aplenkti pagal chemini\xc5\xb3 ginkl\xc5\xb3 gamyb\xc4\x85.\n_START_SECTION_\nPokarinis naudojimas\n_START_PARAGRAPH_\nKarui art\xc4\x97jant \xc4\xaf pabaig\xc4\x85 cheminiai ginklai buvo \xc5\xbeymiai ma\xc5\xbeiau efektyv\xc5\xabs d\xc4\x97l ger\xc5\xb3 gynybos galimybi\xc5\xb3. Cheminiai u\xc5\xbetaisai sudar\xc4\x97 ketvirtadal\xc4\xaf vis\xc5\xb3 u\xc5\xbetais\xc5\xb3, ta\xc4\x8diau tik 3 procentai j\xc5\xb3 padarydavo nuostoli\xc5\xb3._NEWLINE_V\xc4\x97liau cheminis ginklas buvo naudojamas tik atskiruose m\xc5\xab\xc5\xa1iuose. 1919\xc2\xa0m. britai naudojo adamsit\xc4\x85 prie\xc5\xa1 rusus, o v\xc4\x97liau iprit\xc4\x85 prie\xc5\xa1 irakie\xc4\x8dius. Rusai 1920\xc2\xa0m. naudojo nuodingas dujas Tambovo revoliucijai numal\xc5\xa1inti. Ispanija pasinaudojo cheminiu ginklu Maroke 3-iajame XX am\xc5\xbeiaus de\xc5\xa1imtmetyje, o Italija kovojo iprito pagalba Libijoje ir Etiopijoje 1930 ir 1936\xc2\xa0m._NEWLINE_Visuomen\xc4\x97s nuomon\xc4\x97 prie\xc5\xa1inosi chemini\xc5\xb3 ginkl\xc5\xb3 naudojimui, tad 1925\xc2\xa0m. bir\xc5\xbeelio 17 d. buvo pasira\xc5\xa1ytas \xc5\xbdenevos protokolas. Pagal j\xc4\xaf buvo draud\xc5\xbeiama tarptautiniuose kariniuose konfliktuose naudoti cheminius ir biologinius ginklus. Did\xc5\xbeioji dauguma \xc5\xa1ali\xc5\xb3 ratifikavo \xc5\xa1\xc4\xaf susitarim\xc4\x85 per penkerius metus, ta\xc4\x8diau kai kurios u\xc5\xbetruko. Brazilija, Japonija, Urugvajus to nepadar\xc4\x97 iki 8-ojo XX am\xc5\xbeiaus de\xc5\xa1imtme\xc4\x8dio, o Nikaragva pasira\xc5\xa1\xc4\x97 1990\xc2\xa0m. Ukraina prie \xc5\xa1io protokolo prisijung\xc4\x97 tik 2003\xc2\xa0m._NEWLINE_Nors po I pasaulinio karo pabaigos cheminis ginklas buvo panaudotas ne vien\xc4\x85 kart\xc4\x85, did\xc5\xbeiausias tokio tipo karinis konfliktas \xc4\xafvyko 1980\xc2\xa0m. Irano-Irako 8 met\xc5\xb3 kare. Naudojant iprit\xc4\x85 ir kitas nervines dujas \xc5\xbeuvo apie 20 000 kari\xc5\xb3 (80 000 buvo su\xc5\xbeeista). Tai sudar\xc4\x97 apie ketvirt\xc4\xaf auk\xc5\xb3 nuo chemini\xc5\xb3 atak\xc5\xb3 I pasauliniame kare.'